钦定古今图书集成/历象汇编/庶征典/第171卷 > 王充论衡 > 《产麟碑记》蔡毅中
## 钦定古今图书集成/历象汇编/庶征典/第171卷 > 王充论衡 > 《产麟碑记》蔡毅中

今上修《黄虞》之业十有三年，天地顺，四时当，万物服
体而五谷昌，股肱百司，济济相让，于是东西南北，款
塞宾服。天子圣神，光昭令德，衡𬘘纮𫄧而天下太和，
盖比之隆古矣。豫土当天地之中，浮光当豫上游，带
淮襟汝，而人民才贤甲于两癸未，牛君奉命来令
兹土。越三年，政善时和，庶征维序。有麟产于郊麇，身
蹄马尾牛，而熛甲鳞森，信如昌黎所谓麟者。是时林
木震动，雷雨交作，火光烛天，观者如堵。事闻于邑，令
君下簿王验覆之。王固世臣子，能昌大其事，奉而献
之孔子庙庭，遍验诸卿大夫长老家，遂告诸神而刳
之，囊以香草，光灼灼动麟甲间。乃瘗其骨于邑北三
里许，画图以传，欲以闻之当道。令君曰：“无足异，毋以
闻也。”亡何，内臣有自河内还者，以图进，中旨责部使，
诸臣无以闻者。令君乃疏曰：“国家以民和年丰为瑞
麟，未足为异也。”于是部使以令君疏闻。会大宗伯如
令君疏，元辅两台亦如宗伯疏。上始曰：“俞知无足异，
姑以不常见者”，欲一见之，取其皮进诸皇太后，遍视
宫闱，而留藏之内府。方命下时，令君卜日，捧麟覆以
黄幕，盛以云椟，令君斋宿送之，部使御史大夫亦斋
宿送之。宣武将军暨一王而下百千万人，无不送之
彝门之外。凡十日抵京师，所过驿传，无不焚香送之。
吁，麟之遇，顾不奇哉！彼其产于牛，生于民家，似细事
已耳。而昌闻于天子，御搔其甲而拭其首，藏于内府，
为世灵异。史且载之。薄海内外之属，无不曰：“中国有
圣人而麟生焉。”吁！麟为国家增重也，顾不大欤？然天
之仁爱人君也，不待日月薄蚀水旱饥蝝螽螟已也。
凡事属异见，而物无常有者，皆有意焉。今天子日与
二三元老，百辟卿士，靡不和宁，共成雍熙之化。麟生
而令君曰“无足异”，元老诸臣曰“无足异”，天子亦曰“无
足异”，上下兢业勤修，不贵异物如此，讵非大顺之寔
哉？若以舆图无外，异类咸宾，八方款塞，而曰顺之至
也，麟足兆矣，则自三代而下，凤凰麒麟间亦有之，彼
不与我事，我亦不与彼事，此令君圣天子元老诸臣
所谓无足异者也。虽然，《传》曰：“清明在躬，志气如神。天
降时雨，山川出云。”则斯麟也，岂非我国家亿万年太
平之征哉？令君属不佞为之记而勒碑焉，不佞无能
异其说而漫谈也。令君讳应元，关中泾阳人，少神异。
令光有异政，则麟产于郊，此又一征矣。